สรุปภาวะตลาดต่างประเทศ
สรุปภาวะตลาดต่างประเทศประจำวันที่ 28 ส.ค. 2561
29 ส.ค. 2561

ดัชนีดาวโจนส์ตลาดหุ้นนิวยอร์กปิดบวกติดต่อกันเป็นวันที่ 3 เมื่อคืนนี้ (28 ส.ค.) ขานรับผลสำรวจของ Conference Board ซึ่งระบุว่า ดัชนีความเชื่อมั่นผู้บริโภคของสหรัฐทะยานขึ้นแตะระดับสูงสุดในรอบ 18 ปี ขณะที่นักลงทุนจับตาการเจรจาการค้าระหว่างสหรัฐและแคนาดา ท่ามกลางความหวังที่ว่า รัฐบาลแคนาดาจะลงนามในข้อตกลงการค้าเสรีอเมริกาเหนือ (NAFTA) ฉบับใหม่ภายในสัปดาห์นี้
ดัชนีเฉลี่ยอุตสาหกรรมดาวโจนส์ปิดที่ 26,064.02 จุด เพิ่มขึ้น 14.38 จุด หรือ +0.06% ขณะที่ดัชนี Nasdaq ปิดที่ 8,030.04 จุด เพิ่มขึ้น 12.14 จุด หรือ +0.15% และดัชนี S&amp;P500 ปิดที่ 2,897.52 จุด เพิ่มขึ้น 0.78 จุด หรือ +0.03%
 
ตลาดหุ้นยุโรปปิดขยับลงเล็กน้อยเมื่อคืนนี้ (28 ส.ค.) เนื่องจากการแข็งค่าของสกุลเงินยูโรได้สร้างแรงกดดันต่อราคาหุ้นของบริษัทข้ามชาติ อย่างไรก็ตาม ตลาดยังคงได้รับปัจจัยหนุนจากการที่นักลงทุนมีมุมมองในด้านบวกต่อการเจรจาการค้าระหว่างสหรัฐและประเทศคู่ค้าอย่างสหรัฐและเม็กซิโก
ดัชนี Stoxx Europe 600 ลดลง 0.03% ปิดที่ 385.46 จุด
ดัชนี DAX ตลาดหุ้นเยอรมันปิดที่ 12,527.42 จุด ลดลง 10.89 จุด หรือ -0.09% ดัชนี CAC-40 ตลาดหุ้นฝรั่งเศสปิดที่ 5,484.99 จุด เพิ่มขึ้น 5.89 จุด หรือ +0.11% และดัชนี FTSE 100 ตลาดหุ้นลอนดอนปิดที่ 7,617.22 จุด เพิ่มขึ้น 39.73 จุด หรือ +0.52%
 
ตลาดหุ้นลอนดอนปิดบวกเมื่อคืนนี้ (28 ส.ค.) โดยได้แรงหนุนจากหุ้นกลุ่มเหมืองแร่ที่ดีดตัวขึ้น หลังจากสหรัฐได้บรรลุข้อตกลงการค้าทวิภาคีกับเม็กซิโก ซึ่งจะปูทางไปสู่การปรับปรุงข้อตกลงการค้าเสรีอเมริกาเหนือ (NAFTA)
ทั้งนี้ ดัชนี FTSE 100 ตลาดหุ้นลอนดอนปิดที่ 7,617.22 จุด เพิ่มขึ้น 39.73 จุด หรือ +0.52%
 
สัญญาทองคำตลาดนิวยอร์กปิดลบเมื่อคืนนี้ (28 ส.ค.) โดยได้รับแรงกดดันจากการคาดการณ์ที่ว่า การพุ่งขึ้นอย่างแข็งแกร่งของดัชนีความเชื่อมั่นผู้บริโภคของสหรัฐ จะเป็นปัจจัยที่สนับสนุนให้ธนาคารกลางสหรัฐ (เฟด) เดินหน้าขึ้นดอกเบี้ยต่อไป
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 1.6 ดอลลาร์ หรือ 0.13% ปิดที่ 1,214.4 ดอลลาร์/ออนซ์
สัญญาโลหะเงินส่งมอบเดือนก.ย. ลดลง 8.5 เซนต์ หรือ 0.57% ปิดที่ 14.774 ดอลลาร์/ออนซ์
สัญญาพลาตินัมส่งมอบเดือนต.ค. ร่วงลง 8.9 ดอลลาร์ หรือ 1.11% ปิดที่ 795.3 ดอลลาร์/ออนซ์
สัญญาพัลลาเดียมส่งมอบเดือนก.ย. ลดลง 2.5 ดอลลาร์ หรือ 0.3% ปิดที่ 939.40 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (28 ส.ค.) เนื่องจากนักลงทุนเทขายทำกำไรก่อนที่สำนักงานสารสนเทศด้านพลังงานสหรัฐ (EIA) จะเปิดเผยรายงานสต็อกน้ำมันดิบประจำสัปดาห์ในวันนี้
สัญญาน้ำมันดิบ WTI ส่งมอบเดือนต.ค. ลดลง 34 เซนต์ หรือ 0.5% ปิดที่ 68.53 ดอลลาร์/บาร์เรล
สัญญาน้ำมันดิบเบรนท์ส่งมอบเดือนต.ค. ลดลง 26 เซนต์ หรือ 0.3% ปิดที่ 75.95 ดอลลาร์/บาร์เรล
 
ดอลลาร์สหรัฐแข็งค่าขึ้นเมื่อเทียบกับเงินเยนและสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (28 ส.ค.) หลังจากผลสำรวจของ Conference Board ระบุว่า ดัชนีความเชื่อมั่นของผู้บริโภคของสหรัฐพุ่งขึ้นแตะระดับสูงสุดในรอบ 18 ปีในเดือนส.ค. ซึ่งช่วยหนุนกระแสคาดการณ์ที่ว่า ธนาคารกลางสหรัฐ (เฟด) จะเดินหน้าปรับขึ้นอัตราดอกเบี้ยต่อไป
ดอลลาร์แข็งค่าเมื่อเทียบกับเงินเยน ที่ระดับ 111.21 เยน จากระดับ 111.10 เยน แต่อ่อนค่าลงเล็กน้อยเมื่อเทียบกับฟรังก์สวิส ที่ระดับ 0.9766 ฟรังก์ จากระดับ 0.9796 ฟรังก์
เงินปอนด์อ่อนค่าลงเมื่อเทียบกับดอลลาร์สหรัฐ ที่ระดับ 1.2867 ดอลลาร์ จากระดับ 1.2893 ดอลลาร์ ดอลลาร์ออสเตรเลียอ่อนค่าลงแตะระดับ 0.7335 ดอลลาร์สหรัฐ จากระดับ 0.7346 ดอลลาร์สหรัฐ ส่วนยูโรแข็งค่าขึ้นสู่ระดับ 1.1696 ดอลลาร์ จากระดับ 1.1679 ดอลลาร์
 